62022TJ0104_RES
Zadeva T‑104/22
Madžarska
proti
Evropski komisiji
(deveti razširjeni senat) z dne 10. julija 2024
„Dostop do dokumentov – Uredba (ES) št. 1049/2001 – Dokumenti, ki se nanašajo na dopise madžarskih organov Komisiji v zvezi s projektom poziva za zbiranje predlogov, ki ga sofinancira Unija v okviru evropskih strukturnih in investicijskih skladov – Dokumenti, ki izvirajo iz države članice – Nasprotovanje države članice – Izjema glede varstva postopka odločanja – Pojem ‚dokument, ki se nanaša na zadevo, o kateri institucija ni odločala‘ – Obveznost obrazložitve – Lojalno sodelovanje“
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Zavrnitev dostopa – Obveznost obrazložitve – Obseg – Sklep o potrdilni prošnji za dostop, ki odstopa od odgovora na prvotno prošnjo za dostop – Kršitev obveznosti obrazložitve – Neobstoj
(člen 296, drugi odstavek, PDEU; Listina Evropske unije o temeljnih pravicah, člen 41(2)(c); Uredba Evropskega parlamenta in Sveta št. 1049/2001, člen 4(3))
(Glej točke 24, 27, 30 in od 35 do 37.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Dokumenti, ki izvirajo iz države članice – Možnost države članice od institucije zahtevati nerazkritje dokumentov – Obveznost lojalnega sodelovanja med institucijo in državo članico
(člen 4(3) PEU; Uredba Evropskega parlamenta in Sveta št. 1049/2001, člen 4, od (1) do (3) in (5))
(Glej točke od 41 do 43.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Dokumenti, ki izvirajo iz države članice – Možnost države članice od institucije zahtevati nerazkritje dokumentov – Postopkovne posledice – Obveznost obrazložitve, ki jo ima država članica
(Uredba Evropskega parlamenta in Sveta št. 1049/2001, člen 4(5))
(Glej točke od 44 do 46 in 49.)
Ekonomska, socialna in teritorialna kohezija – Strukturne pomoči – Financiranje s strani Unije – Evropski strukturni in investicijski skladi – Deljeno upravljanje – Sprejem odločitve v zvezi s pozivom za zbiranje predlogov – Izključna odgovornost držav članic
(uredbi Evropskega parlamenta in Sveta št. 1303/2013, členi 4(4), 34(3)(d), od 73 do 75, 110(2)(a) in 125(3); 2018/1046, člen 63(1))
(Glej točke 66, 75 in 76.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Varstvo postopka odločanja – Obseg – Dokumenti, ki se nanašajo na dopise nacionalnih organov Evropski komisiji v zvezi s projektom poziva za zbiranje predlogov, ki ga sofinancira Unija iz evropskih strukturnih in investicijskih skladov – Izključitev
(Uredba Evropskega parlamenta in Sveta št. 1049/2001, člen 4(3), prvi pododstavek)
(Glej točke 92, 93, 100 in 101.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Varstvo postopka odločanja – Pojem – Obseg – Postopek odločanja nacionalnih organov upravljanja – Izključitev
(Uredba Evropskega parlamenta in Sveta št. 1049/2001, člen 4(3), prvi pododstavek)
(Glej točke od 110 do 113, 126 in 127.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Varstvo postopka odločanja – Pogoji – Konkretna, dejanska in resna oslabitev navedenega postopka – Neobstoj v primeru razkritja dokumentov, ki se nanašajo na dopise nacionalnih organov Evropski komisiji v zvezi s projektom poziva za zbiranje predlogov, ki ga sofinancira Unija iz evropskih strukturnih in investicijskih skladov
(Uredba Evropskega parlamenta in Sveta št. 1049/2001, člen 4(3), prvi pododstavek)
(Glej točke od 130 do 133, 136, 137 in 140.)
Sodni postopek – Vloga, s katero se postopek začne – Formalne zahteve – Označitev predmeta spora – Kratek povzetek navajanih razlogov – Abstraktna navedba – Nedopustnost
(Statut Sodišča, člen 21; Poslovnik Splošnega sodišča, člen 76(d))
(Glej točko 145.)
Povzetek
Splošno sodišče je ob zavrnitvi ničnostne tožbe Madžarske zoper sklep Evropske komisije, s katerim je bil tretji osebi, ki je vložila prošnjo, odobren dostop do dopisov madžarskih organov tej instituciji v zvezi s projektom poziva za zbiranje predlogov, ki se financira iz sredstev Evropske unije (v nadaljevanju: izpodbijani sklep), pojasnilo obseg izjeme glede varstva postopka odločanja, določenega v Uredbi št. 1049/2001 (
1
), zlasti ob upoštevanju natančne opredelitve pojma „postopek odločanja institucije“. Ta razmeroma neobičajen spor, v katerem država članica nasprotuje temu, da institucija Unije razkrije dokumente, ki izvirajo od njenih organov, Splošnemu sodišču poleg tega daje priložnost, da se izreče o novem vprašanju, ali se država članica lahko sklicuje na to izjemo pri nasprotovanju razkritju dokumentov v zvezi s pozivom za zbiranje predlogov, ki ga je pripravil nacionalni organ za upravljanje evropskih strukturnih in investicijskih skladov (v nadaljevanju: skladi ESI) v okviru deljenega upravljanja proračuna Unije.
Komisiji je bila leta 2021 poslana prošnja za dostop, ki se je nanašala na uradno dopisovanje med Komisijo in madžarskimi organi v zvezi s pozivom za zbiranje predlogov glede operativnega programa, ki se financira iz skladov ESI (
2
) na podlagi Uredbe št. 1303/2013 (
3
). Med posvetovanjem v skladu z Uredbo št. 1049/2001 (
4
) so madžarski organi na podlagi izjeme glede varstva postopka odločanja nasprotovali razkritju dokumentov, ki so izvirali od njih. Navedli so, da zadevni postopek odločanja v zvezi z razpisom za zbiranje predlogov še vedno poteka, zato bi razkritje navedenih dokumentov lahko resno ogrozilo načela enakega obravnavanja, prepovedi diskriminacije in preglednosti.
Komisija je tretji osebi, ki je vložila prošnjo, najprej odobrila dostop do šestih od enajstih dokumentov, za katere je bilo ugotovljeno, da spadajo v okvir prošnje za razkritje, zavrnila pa ji je dostop do dokumentov, ki izvirajo od madžarskih organov. Vendar je Komisija po potrdilni prošnji in po ponovnem posvetovanju z madžarskimi organi kljub njihovemu nasprotovanju odobrila dostop do dokumentov, ki izvirajo od madžarskih organov, vključno z na novo opredeljenimi dokumenti.
Presoja Splošnega sodišča
Splošno sodišče je pri odločanju o tožbenem razlogu, s katerim je Madžarska Komisiji očitala, da v obravnavanem primeru ni uporabila izjeme glede varstva postopka odločanja, na prvem mestu ugotovilo, da ob sprejetju izpodbijanega sklepa ni potekal noben postopek odločanja Komisije.
V zvezi s tem je navedlo, da skladi ESI sicer spadajo v deljeno upravljanje, vendar določbe Uredbe št. 1303/2013 (
5
), ki se nanašajo na merila, ki jih je treba upoštevati pri izbiri operacij, ki naj bi se financirale iz teh skladov, kažejo na to, da so za pozive za zbiranje predlogov izključno odgovorne države članice. Tako Uredba št. 1303/2013 Komisiji ne podeljuje posebne pristojnosti v postopku zaključka poziva za zbiranje predlogov, ki ga ureja ta uredba.
Poleg tega je Splošno sodišče na podlagi jezikovne, kontekstualne in teleološke razlage člena 4(3), prvi pododstavek, Uredbe št. 1049/2001 ugotovilo, da je uporaba izjeme iz te določbe pogojena z opredelitvijo postopka, po koncu katerega je institucija Unije na podlagi prava Unije pooblaščena, da sprejme določeno odločitev. Zgolj zaradi sodelovanja Komisije v postopku, ki ga urejajo proračunska pravila deljenega upravljanja, pa ni mogoče utemeljiti, da ta postopek spada v postopek odločanja te institucije. To, da Komisija na nacionalne organe upravljanja prenese pooblastila, ki so značilna za deljeno upravljanje, namreč ne vpliva na pristojnosti Komisije in držav članic, ki so jasno opredeljene v določbah Uredbe št. 1303/2013, tako da se postopkov odločanja Komisije in držav članic ne sme zamenjevati.
Splošno sodišče je zato ugotovilo, da Komisiji v obravnavanem primeru ni bilo treba sprejeti odločitve. Tako ni mogoče šteti, da se dokumenti, ki jih je Komisija prejela, nanašajo na postopek odločanja institucije Unije, ki še poteka. Zato ni mogoče šteti, da se „nanaša[jo] na zadevo, o kateri institucija [Unije še] ni odločala“ (
6
).
Splošno sodišče je na drugem mestu zavrnilo trditve Madžarske v zvezi z uporabo člena 4(3), prvi pododstavek, Uredbe št. 1049/2001 za postopek odločanja nacionalnih organov upravljanja.
V zvezi s tem je poudarilo, da namen te določbe ni varstvo postopkov odločanja držav članic ali pravnih oseb, ki niso institucije Unije, saj že samo besedilo te določbe zajema le dokumente, ki se nanašajo na „zadevo, o kateri institucija ni odločala“. Če bi se ta izjema razlagala tako, da varuje tudi postopek odločanja nacionalnih organov upravljanja, bi bilo s tem tako za vse dokumente, ki vplivajo na sprejemanje odločitev države članice, z zlorabo ponovno uvedeno pravilo avtorja, ki ga je zakonodajalec Unije odpravil. Taka razlaga pa ne bi bila združljiva niti s predmetom niti s ciljem člena 15 PDEU in Uredbe št. 1049/2001, ki je javnosti podeliti pravico do čim širšega dostopa do dokumentov institucij na vseh področjih delovanja Unije. Poleg tega bi vsaka razlaga te določbe, ki bi presegala samo besedilo, pripeljala do široke razlage izjeme iz te določbe, ki ne bi omogočala omejitve obsega zadevnega razloga za zavrnitev.
(
1
)	Člen 4(3) Uredbe Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL, posebna izdaja v slovenščini, poglavje 1, zvezek 3, str. 331).
(
2
)	Poziv za zbiranje predlogov „EFOP 2.2.5“ z naslovom „Izboljšanje prehoda z oskrbe v nastanitvenih ustanovah na oskrbo v skupnosti – nadomestitev institucionalnega varstva do leta 2023“.
(
3
)	Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL 2013, L 347, str. 320, popravki v UL 2016, L 200, str. 140, UL 2016, L 342, str. 106, in UL 2016, L 194, str. 140).
(
4
)	Člen 4(4) in (5) Uredbe št. 1049/2001.
(
5
)	Člen 110(2)(a) in člen 125(3) Uredbe št. 1303/2013.
(
6
)	V smislu člena 4(3), prvi pododstavek, Uredbe št. 1049/2001.